***„Човек е свободен само тогава, когато не му се налага да се подчинява на никого, освен на закона“- Имануел Кант***

Днес тя се разхожда из една поляна и се радва на природата, която я заобикаля, босите й крака стъпват по тревата, носи широки дрехи, косите й се веят от полъха. Утре тя ще е част от забързаното ежедневие на града: ще се качи в обществения транспорт, някои хора ще я забележат, тя ще ги поздрави, но не всички ще й отвърнат, ще отиде на работа, ще направи максималното за себе си и останалите по начин, който й харесва. Ако реши може да остане в уюта на дома си, а може и да пътува из света. Две са истините важни за нея: винаги ще се стреми към промяна, когато вижда, че има нужда от такава, и ще помага на останалите също да видят и разберат; гласът й винаги ще бъде чут, когато има да каже нещо, а щом замълчи, това отново ще е нейно решение. Името на тази жена е...

Свободата често бива асоциирана с липсата на забрани, но тя далеч минава границите на това разбиране. Тя е състоянието, в което не чувстваме ограничения на нашата воля, имаме способността да действаме според своите желания; силно зависи не просто от физическите ни възможности, а и от нашето мислене и разбирания. Дава ни права, обаче с тези права идват и задължения. Трябва да ценим и уважаваме, както своята свобода, така и тази на останалите, и да не забравяме границите, съпътстващи идеята за равенство в обществото.

С епохите на Ренесанса и Просвещението навлизат много нови възгледи, възприятия и идеи. Дава се свобода на човека и неговите възможности да променя и създава. Това подтиква хората да търсят нейния израз в нови жанрове, стилове в изкуството, политически убеждения. Стремят се към власт върху собствените си действия, искат да бъдат активни, да бъдат чути. Този нов дух, обхванал обществото, не приема неограничената власт на монарха, не приема политическа система, в която няма глас върху решенията за собствения си живот. Резултат на това е Американската революция, в която тринайсетте английски колонии отхвърлят властта на краля и се превръщат в независима република, в която са водещи принципите на демокрацията. В последвалата я Френска революция народът, усещащ потисничеството от абсолютизма на монарха, предприема действия, докато не стигне до документа „Декларация за правата на човека и гражданина“, осигуряващ му равни права и свободи в обществото и равенство пред закона. Тези настъпили промени наистина дават повече свобода и глас на хората, но дали изпълват докрай идеала на епохата? Идеята за общество от равни, изградено от разумния човек, все още се търси в разногласията, настъпващи в щатите по въпроса с робстовото, в „Декларация за правата на жената и гражданката“ на Олимпия дьо Гуж. Дори в общество, извоювало своите свобода и права, има групи, продължаващи да търсят своето място сред равните.

Паралелно с идеята за равенство в обществото и правата и свободите, които хората започват да ползват, вървят и задълженията на гражданина и ограниченията, предпазващи от абсолютната свобода. Така, както властта на монарха е била ограничена за сметка на управление, изградено от обществото, в самото общество трябва да настъпят норми, за да бъдат всички равни. Всеки е свободен, всеки има своите права, но носи и едно важно задължение – да не ограничава или отнема свободата на останалите чрез своите действия. Потискайки по какъвто и да е начин хората около нас, накланяме везните, нарушаваме баланса. Затова на свободата се поставят граници – не за да ги чувстваме като пречка, а за да можем всички да вървим по един и същ път.

Прехвърляйки проблема в XXI в., можем да го обвържем с определен тип поведение спрямо ситуацията – на училище, на работа, на изложба, театър, в магазин, разхождайки се. В зависимост от средата съществуват норми как да се държим, които помагат за осъществяване на целта на съответната ситуация, без да пречим на останалите или те на нас. Много са нашите възможности и права на действие, но не всички трябва да бъдат осъществявани, трябва да има граници. Ако определена част спазват ограниченията, а други – не, ще има потиснати от онези, които търсят абсолютна свобода. Ако всеки действа без мярка, не можем дори да говорим за среда или ситуация, ще настане хаос. Искайки да ползваме своята свобода, трябва да дадем възможност и на останалите да го направят.

В идеята за равенство в обществото съществува и задължението на човека да опази това равенство. Поставяйки граници на своите действия и възможности, ние даваме шанс всички да ползваме еднакви права и свободи. Като част от „всички“ това е изключително важно за нас, защото съпътства нашето развитие като индивидуални личности и като общество.

Профилирана гимназия с преподаване на чужди езици „Екзарх Йосиф“, град Разград